**Gradivo k C. točki dnevnega reda**

Komisija OZN za droge (v nadaljevanju: Komisija), kot funkcionalna komisija Ekonomskega in socialnega sveta (ECOSOC), je glavni mednarodni organ za oblikovanje svetovne politike na področju prepovedanih drog. Svoja zasedanja ima enkrat letno. Namen udeležbe delegacije Republike Slovenije na zasedanju Komisije je aktivno sodelovanje v razpravah o izvajanju vseh določil mednarodnih pogodb (treh konvencij OZN na področju drog), ki so jih države pogodbenice sprejele za preprečevanje uporabe prepovedanih drog ter organizacija stranskega dogodka z naslovom: Pomen preventive v času deregulacije konoplje (*The importance of Prevention in the Era of Cannabis Deregulation*).

Delegacija Republike Slovenije bo aktivno sodelovala tudi v okviru priprave in predstavitve skupnih stališč Evropske unije, kot je npr. sprejetje sklepov o vključitvi metil 3-okso-2-fenil butanoata (MAPA) v tabele Konvencije Združenih narodov proti nezakonitemu prometu s prepovedanimi drogami, saj je to bistvenega pomena za preprečevanje preusmerjanja snovi. V okviru zasedanje bo delegacija zagovarjala pomembnost sodelovanja med državami podpisnicami konvencij OZN in oblikovanja politik na tem področju na osnovi znanstvenih spoznanj in primerov dobre prakse. V zvezi z novim umeščanjem konoplje in njenih derivatov na listo prepovedanih drog OZN, ki ga je predložila SZO, pa bo v duhu enotnega nastopa EU, zagovarjala stališča, ki so bila dogovorjena na nivoju EU in sprejeta na Odboru stalnih predstavnikov (COREPER) in Svetu EU.